
Audzināšanas darba plāns 2026.-2029. gadam.

Saskaņā ar MK noteikumiem Nr.480
 “Izglītojamo audzināšanas vadlīnijas un informācijas,
 mācību līdzekļu, materiālu un mācību, un audzināšanas 
metožu izvērtēšanas kārtību” un 
Nr.716 “Noteikumi par valsts pirmsskolas izglītības vadlīnijām
 un pirmsskolas izglītības programmu paraugiem”

Šis audzināšanas plāns nosaka Kuldīgas novada pašvaldības pirmsskolas iestādes “Bitīte” audzināšanas darba mērķus, uzdevumus, prioritātes un īstenošanas virzienus. Plāns ir izstrādāts saskaņā ar kompetencēs balstītas izglītības pieeju Skola2030, kā arī Kuldīgas novada izglītības attīstības mērķiem, uzsverot bērna caurviju prasmju, vērtību (cilvēka cieņa, brīvība, ģimene, darbs, daba un Latvijas valsts) un tikumu (atbildība, drosme, uzņēmība, mērķtiecība, centība, savaldība, mērenība, tolerance, laipnība, līdzcietība, taisnīgums, solidaritāte, patriotisms) attīstību.
1. Audzināšanas darba mērķis
Veicināt harmoniskas, sociāli aktīvas, emocionāli līdzsvarotas un zinātkāras personības attīstību, radot drošu, iekļaujošu un attīstošu vidi, kurā bērns apgūst pamatvērtības. 
2. Audzināšanas darba uzdevumi
1. Attīstīt bērna sociālās un emocionālās prasmes.
2. Veicināt pozitīvu pašvērtējumu un patstāvību.
3. Sekmēt atbildīgu attieksmi pret sevi, citiem un apkārtējo vidi.
4. Izkopt latvisko identitāti, tradīcijas un kultūras mantojuma izpratni.
5. Attīstīt sadarbības prasmes un cieņpilnu komunikāciju.
6. Veicināt veselīga dzīvesveida paradumu veidošanos.
3. Audzināšanas darba pamatprincipi
1. Bērncentrēta un kompetencēs balstīta pieeja.
2. Mācīšanās caur rotaļu, pieredzi un praktisku darbību.
3. Pozitīva, cieņpilna un emocionāli droša vide.
4. Iekļaujoša izglītība un individuālo vajadzību ievērošana.
5. Caurviju prasmju attīstīšana.
6. Latviskās identitātes stiprināšana.
7. Sadarbība ar ģimeni un vietējo kopienu.
4. Audzināšanas darba prioritātes 2026.–2029. gadam
Veicināt pozitīvu pašapziņu un pārliecību  par  savām spējām.
Uzdevumi:
1. Veidot situācijas, kurās bērns var piedzīvot panākumus, izteikt savu viedokli un pieņemt lēmumus.
2. Veicināt pozitīvu savstarpējo sadarbību.
3. Rosināt bērnu uzņemties nelielu atbildību un patstāvīgi pildīt pienākumus.
4. Veicināt pozitīvu attieksmi pret kļūdām kā mācīšanās iespēju.
Sasniedzamais rezultāts:
1. Bērns ar prieku iesaistās aktivitātēs, izrāda iniciatīvu un tic savām spējām.
2. Bērns jūtas pieņemts grupā, sadarbojas ar citiem.
3. Bērns patstāvīgi veic uzticētos pienākumus un izjūt gandarījumu par paveikto.
4. Bērns nebaidās mēģināt, pieņem kļūdas un turpina darboties.
Īstenošanas gaita:
1. Tiek rīkoti pasākumi bērnu talanta (dotību) pilnveidošanai.
2. Tiek veicinātas sadarbības prasmes kopīgu mērķu sasniegšanai caur projektu darbu. Projektu nedēļa 2 reizes gadā.
3. Tiek radītas iespējas bērnam uzņemties iniciatīvu:
· Prezentējot savu projektu
· Piedaloties talantu pasākumos
· Mācību procesā
5. Audzināšanas darba formas un metodes
1. Rotaļnodarbības un tematiskās dienas.
2. Sarunas, diskusijas, pasakas un lomu spēles.
3. Projekti un pētnieciskā darbība.
4. Svētki, pasākumi un ekskursijas.
5. Ikdienas sadzīves situāciju izmantošana audzināšanā.
6. Caurviju prasmju un audzināšanas aktivitāšu tabula
	Caurviju prasme
	Prasmes pirmsskolā
	Audzināšanas aktivitātes piemēri


	Pašvadīta mācīšanās
	Tā ir prasme apzināties un vadīt savas emocijas, domas un rīcību, izvirzīt mērķi, plānot darbību un izvērtēt sasniegto.
	Izvēlēties uzdevumu, ko un kā darīt;  pirms darbošanās izveidot vienkāršu darbību plānu; pabeigt iesākto; nosaukt savas emocijas un izmantot nomierināšanās paņēmienus; pēc aktivitātes pārrunāt “Kas man izdevās?”, “Kas bija grūti?”, “Ko nākamreiz darīšu citādi?”.

	Sadarbība
	Tā ir prasme cieņpilni darboties kopā ar citiem, uzklausīt, izteikt savu viedokli, vienoties un kopīgi sasniegt rezultātu
	Veikt uzdevumus pāros un grupās; kopīgi būvēt; spēlēt spēles, ievērojot noteikumus un gaidot savu kārtu; balsot par grupas kopīgu izvēli; risināt konfliktus sarunājoties; kopīgi veidot lomu spēles vai priekšnesumu.

	Kritiskā domāšana un problēmrisināšana
	Tā ir prasme mērķtiecīgi izzināt un izvērtēt informāciju un situācijas, saskatīt sakarības, pieņemt pamatotus lēmumus un meklēt risinājumus.
	Pētīt un salīdzināt dažādus materiālus; veikt vienkāršus eksperimentus un prognozēt rezultātu; risināt problēmsituācijas, piemēram, “Kā uzbūvēt tiltu, lai tas nesabruktu?”; vērot pārmaiņas dabā un meklēt to cēloņus;  pārrunāt “Kāpēc tā notika?”, “Kā tu to zini?”, “Ko varētu darīt citādi?”.

	Jaunrade un uzņēmējspēja
	Tā ir prasme radīt jaunas un noderīgas idejas, uzņemties iniciatīvu, eksperimentēt un īstenot savas ieceres.
	Radīt darbus no dažādiem materiāliem; izgudrot un būvēt konstrukcijas; izdomāt rotaļas, stāstus un lomu spēles; piedāvāt vairākus viena uzdevuma risinājumus; izdomāt un īstenot savu mazo projektu.

	Digitālā pratība
	Tā ir prasme jēgpilni, droši un atbildīgi izmantot digitālās tehnoloģijas, izprotot to iespējas, lietošanas noteikumus un atšķirību starp reālo un digitālo pasauli.
	Fotografēt novērojumus un paveikto; kopā ar pedagogu meklēt informāciju internetā; vērot dzīvnieku vai dabas procesu tiešraides; fotografēt vai filmēt priekšnesumu un pēc tam to pārrunāt; izmantot taimeri; izmantot un programmēt izglītojošus robotus; mācīties ievērot vienošanos par drošu un atbildīgu digitālo ierīču lietošanu.

	Pilsoniskā līdzdalība
	Tā ir prasme atbildīgi rīkoties savā, citu cilvēku un apkārtējās vides labā, iesaistoties kopīgu lēmumu pieņemšanā un respektējot citus.
	Kopīgi izveidot grupas noteikumus un tos ievērot; šķirot atkritumus; rūpēties par augiem un apkārtējo vidi; palīdzēt grupas biedram; piedalīties kopīgu lēmumu pieņemšanā; īstenot vides vai labdarības aktivitātes.

